Diari Oficial de la Generalitat Valenciana


Sumari del DOGV 3046, del 30-07-1997 (1997/8579)

Bases per a la provisió d'una plaça de tècnic mitjà: recaptador municipal.
--------------------------------------------------------------------------

### Dades del document

Número de DOGV
:   3046

Data del DOGV
:   30-07-1997

Secció del DOGV
:   AUTORITATS I PERSONAL - OFERTES D'OCUPACIÓ PÚBLICA, OPOSICIONS I CONCURSOS

Número del document
:   1997/8579


Data del document
:   12-06-1997

Organisme emissor
:   Ajuntament de Tavernes de la Valldigna

Tipus de document
:   Anunci

Descriptors 

:   * Tavernes de la Valldigna
    * administració local
    * concurs administratiu
    * recaptació d'impostos

Ajuntament de Tavernes de la Valldigna. Bases per a ña provisió d'una plaça de tècnic mitjà: recaptador municipal.  
El Plenari de l'Ajuntament de Tavernes de la Valldigna, en la sessió ordinària 05/97, del dia 5 de maig de 1997, en el punt 16.8.3.3 de l'ordre del dia, va aprovar les bases que a continuació es transcriuen, que han de regir la convocatòria per a la provisió en propietat d'una plaça de tècnic mitjà: recaptador municipal, vacant en la plantilla de l'Ajuntament. Les bases per les quals ha de regir-se el concurs-oposició són les següents:  
Primera. Objecte de la convocatòria  
És objecte de aquesta convocatòria la provisió en propietat de la següent plaça:  
Naturalesa: funcionari de carrera.  
Grup: B. segons art. 25 Llei 30/1984.  
Escala: administració especial.  
Subescala: tècnica.  
Classe: tècnic grau mitjà.  
Nombre de vacants: una  
Denominació: tècnic de recaptació  
Procediment de selecció: concurs-oposició lliure.  
La persona seleccionada percebrà les retribucions que s'assenyalen en cada moment, conforme a la normativa jurídica aplicable, sense que puga participar en la distribució de fons, ni percebre retribucions distintes que les establides.  
El virtual lloc de treball, a més de les seues comeses específiques, comporta l'obligació de realitzar qualsevol altre tipus de treballs dotats del mateix nivell retributiu, que li puga ser encomanat per raó del servei, relacionats, en tot cas, amb la professió i ofici de què forme part.  
Segona. Normativa aplicable  
El procés selectiu de aquesta convocatòria s'ajustarà al que disposen les presents bases i supletòriament a:  
La Llei 7/1985, de 2 d'abril, Reguladora de les Bases del Règim Local.  
Allò que s'estableix en la normativa aplicable del Reial Decret Legislatiu 781/1986, de 18 d'abril, pel qual s'aprova el Text Refós de les Disposicions Legals Vigents en Matèria de Règim Local, i a totes les que dicte l'Estat fent ús de l'autorització continguda en l'article 168 del mateix text.  
La Llei 30/1984, de 2 d'agost, de Mesures per a la Reforma de la Funció Pública i posteriors modificacions.  
Al Reial Decret 896/1991, de 7 de juny, pel qual s'estableixen les regles bàsiques i els programes mínims a què ha d'ajustar-se el procediment de selecció dels funcionaris d'administració local.  
Al Reial Decret 364/1995, de 10 de març, pel qual s'aprova el Reglament General d'Ingrés del Personal al Servei de l'administració General de l'Estat, i de provisió de llocs de treball i promoció professional dels funcionaris civils de l'administració general de l'Estat.  
Al Decret Legislatiu de 24 d'octubre de 1995, del Consell de la Generalitat Valenciana.  
Tercera. Requisits dels aspirants  
1. Ser espanyol.  
2. Haver complit 18 anys d'edat i no excedir aquella en què falten menys de 10 anys per a la jubilació forçosa per edat, determinada per la legislació bàsica en matèria de funció pública.  
3. No patir malaltia ni defecte físic que impedisca l'exercici de les corresponents funcions.  
4. No haver estat separat, mitjançant expedient disciplinari, del servei de l'Estat, de les comunitats autònomes o de les entitats locals, ni estar inhabilitat ni suspens per a l'exercici de funcions públiques.  
5. Estar en possessió de la Diplomatura en Ciències Empresarials, o tenir aprovats íntegrament els tres primers cursos de la llicenciatura de Ciències Econòmiques i Empresarials o la de Dret, conforme a la disposició transitòria cinquena de la Llei 30/84, de 2 d'agost.  
6. No ocupar per un mateix, o mitjançant substitució, un segon lloc de treball, càrrec o activitat en el sector públic (Llei 53/84, de 26 de desembre, i Reial Decret 589/1985, de 30 d'abril).  
7. Comprometre's, en cas de ser nomenat funcionari, a jurar o prometre per la seua consciència i honor, a complir fidelment les obligacions del lloc de treball amb lleialtat al rei, guardant i fent guardar la Constitució, com a norma fonamental de l'Estat.  
Tots els requisits enumerats en aquesta base hauran de posseir-se el dia de l'acabament del termini de presentació d'instàncies, i mantenir-se durant tot el procés selectiu. En aquest sentit, es podran efectuar les comprovacions oportunes fins arribar a la presa de possessió com a funcionari de carrera.  
De conformitat amb allò establit en l'article 38.3 de la Llei 13/82, de 7 d'abril, d'Integració Social del Minusvàlid, hi seran admeses les persones amb minusvalideses en igualtat de condicions amb els altres aspirants.  
Quarta. Instàncies  
Les instàncies per sol·licitar prendre part en les proves selectives, en què els aspirants hauran de manifestar que compleixen tots i cada un dels requisits i de les condicions que s'exigeixen en la base anterior, han d'ajustar-se al model que es facilitarà en el Registre d'Entrada.  
S'adreçaran al senyor alcalde-president de l'Ajuntament, i es presentaran en el Registre General d'Entrada durant el termini de vint dies naturals, comptadors a partir de l'endemà del dia que aparega l'extracte de la convocatòria en el Boletín Oficial del Estado.  
Podrà fer-se ús del dret establit en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
Els mèrits al·legats pels aspirants, hauran d'acreditar-se fefaentment en el moment de presentar la sol·licitud, mitjançant certificats, fotocòpies/xerocòpies compulsades, etc. No es valorarà aquell que no complisca eixos requisits, o no estiga documentalment justificat, de forma fefaent o siga presentat després de l'acabament del termini legal establit de presentació d'instàncies.  
Els drets d'examen seran satisfets pels aspirants en presentar la instància, a la qual hauran d'acompanyar carta de pagament o justificant, acreditatius d'haver-ne efectuat el pagament, l'import del qual és de 6.000 pessetes.  
Els aspirants amb minusvalideses hauran de fer-ho constar en la sol·licitud, a fi de fer les adaptacions de temps i mitjans necessaris per a garantir la igualtat d'oportunitats amb la resta de participants.  
Cinquena. Admissió d'aspirants  
Exhaurit el termini d'admissió d'instàncies, per resolució de l'Alcaldia s'aprovarà la llista provisional d'aspirants admesos i exclosos, data, lloc i hora de constitució del tribunal per a la valoració dels mèrits, així com data, lloc i hora de realització del primer exercici, i composició del tribunal (titulars i suplents). Aquest anunci es farà públic en el Butlletí Oficial de la Província i taulers d'anuncis municipals, i es concedirà el termini de quinze dies, als efectes i en compliment del que disposa l'article 71 de la Llei 30/1992, de 26 de novembre. Les reclamacions, si n'hi ha, seran acceptades o rebutjades en la resolució que aprove la llista definitiva, que es farà pública, així mateix, en la forma indicada.  
En cas que no es presente cap reclamació, o que les presentades foren desestimades, la llista provisional esdevindrà automàticament definitiva, sense necessitat de nova publicació.  
Sisena. Tribunal Qualificador  
6.1. Composició:  
El tribunal estarà constituït pels següents membres:  
President: el de la corporació municipal o membre d'aquesta en qui delegue.  
Secretari: el de la corporació o funcionari en qui delegue.  
Vocals:  
- Un representant de la Generalitat Valenciana.  
- Un representant del professorat oficial nomenat per l'IVAP.  
- Un representant de la Junta de Personal d'aquest ajuntament.  
- Un representant del Col·legi Provincial de Secretaris, Interventors i Tresorers, com a tècnic expert designat pel president de la corporació.  
La designació dels membres del tribunal inclourà la dels respectius suplents; podran ser nomenats, així mateix, assessors per a les proves o exercicis que es considere necessari.  
A excepció del president, tots els membres del tribunal hauran d'estar en possessió de titulació o especialització igual o superior que l'exigida per a concórrer a les presents proves selectives i d'acord amb el programa de coneixements que s'hi exigeix.  
6.2. Ús potestatiu del valencià en les proves selectives.  
Segons el que disposa l'Ordre de 17 de juliol de 1989, de la Conselleria d'Administració Pública sobre l'ús del valencià en les proves selectives, les tres cinquenes parts dels membres del Tribunal tindran coneixement oral i escrit del valencià.  
El Tribunal podrà disposar la incorporació als seus treballs d'assessors especialistes quan les característiques o la dificultat de la prova així ho requerisquen, que col·laboraran amb el Tribunal i tindran veu però no vot.  
A fi d'assegurar el compliment efectiu del que disposa l'Ordre abans esmentada, el Tribunal hi incorporarà els assessors especialistes necessaris per tal de garantir la possibilitat que totes les proves es realitzen en valencià.  
6.3. Indemnitzacions per raó del servei.  
El tribunal actuant tindrà la consideració que estableix l'annex IV, categoria primera del Decret 79/95, de 16 de maig, del Govern Valencià. En allò no previst anteriorment s'aplicarà la legislació a què es refereixen les bases d'execució del pressupost municipal per a 1997, per a la percepció d'indemnitzacions.  
6.4. Constitució i actuació.  
El Tribunal no podrà constituir-se ni actuar sense l'assistència de més de la meitat dels seus integrants, titulars o suplents, indistintament, i podrà disposar la incorporació als seus treballs d'assessors especialistes per a totes o algunes de les proves. Així mateix, estan facultats per a resoldre sobre les qüestions que puguen suscitar-se durant la realització de les proves, per a adoptar els acords necessaris que hi garantisquen el degut ordre en tot allò no previst en aquestes bases.  
Tots els membres del Tribunal tindran veu i vot. En cada sessió del Tribunal podran participar els membres titulars, i si n'estan absents, els suplents. Ara bé, no podran substituir-se entre ells en la mateixa sessió. Si una vegada constituït el Tribunal i iniciada la sessió, se n'absenta el president, aquest designarà, entre els vocals concurrents, el que el substituirà durant la seua absència.  
Les decisions es prendran per majoria de vots dels membres presents; en cas d'empat, decidirà el vot de qui actue de president.  
6.5. Abstenció i recusació.  
Quan concórreguen en els membres del Tribunal alguna de les circumstàncies previstes en l'article 28 de la Llei 30/92, de 26 de novembre, del Règim Jurídic de les Administracions Públiques i del Procediment Administratiu Comú, aquests s'abstindran d'intervenir-hi i notificaran aquesta circumstància a l'Alcaldia-Presidència. Així mateix, els aspirants podran recusar-los en la forma prevista en l'article 29 de la citada Llei.  
No podran formar part dels tribunals els qui, en els cinc anys anteriors a la publicació d'aquesta convocatòria, hagen realitzat faenes de preparació d'aspirants a proves selectives d'accés a l'administració pública.  
Setena. Calendari  
Les dates, l'hora i el lloc de realització del respectiu procediment selectiu, corresponent tant a la fase de concurs com a la d'oposició, s'anunciaran en la publicació de la resolució, que aprova la llista d'admesos i exclosos a què es refereix la base cinquena anterior.  
Una vegada començades les proves selectives, no serà obligatòria la publicació dels successius anuncis de realització dels restants exercicis en els diaris oficials.  
Vuitena. Desenvolupament dels exercicis.  
Consistirà en la realització dels exercicis que s'asssenyalen en la base onzena.  
En qualsevol moment, el tribunal podrà requerir als aspirants que acrediten la seua personalitat.  
Els aspirants seran convocats per a cada exercici en crida única i perdran el seu dret els opositors que no compareguen a realitzar-lo, llevat dels casos de força major degudament justificats i lliurement apreciats pel Tribunal.  
Per complir el que s'estableix en l'Ordre de 17 de juliol de 1989, de la Conselleria d'Administració Pública (Diari Oficial de la Generalitat Valenciana, núm. 1.118 de 31 de juliol de 1989), els aspirants podran realitzar totes les proves de aquesta convocatòria en valencià.  
Quant al desenvolupament del concurs-oposició, en primer lloc se celebrarà la fase de concurs, amb caràcter previ a la d'oposició, la qual no tindrà caràcter eliminatori ni podrà tenir-se en compte per a superar les proves de la fase d'oposició.  
En el supòsit que l'aspirant, durant la realització de l'exercici oral, no desenvolupe cap exposició o la realitze sense connexió suficient amb el contingut dels temes que s'han de desplegar o de forma tal que revele falta dels coneixements més elementals, el president del Tribunal -amb la conformitat de tots els membres que estiguen formant-ne part- podrà decidir, una vegada transcorreguts quinze minuts del temps fixat per a l'exercici, que l'aspirant n'abandone la realització. En aquest cas, la decisió comportarà eliminar-lo definitivament del procés selectiu.  
La puntuació atorgada pel tribunal qualificador en els respectius exercicis, així com la llista d'aprovats, es faran públics al final de cada sessió en el mateix local en què tinga lloc.  
La qualificació final s'obtindrà a partir de la suma de les puntuacions aconseguides en la fase de concurs i les obtingudes en els exercicis de l'oposició, amb aquells aspirants que hagen superat tots i cada un dels tres exercicis eliminatoris, més la puntuació obtinguda en el quart exercici.  
Novena. Ordre d'actuació.  
Per a aquells exercicis, la realització dels quals no puga ser conjunta, l'ordre d'actuació dels aspirants l'iniciarà alfabèticament aquell el primer cognom del qual comence amb la lletra "Z". Posat que no hi haja cap aspirant el primer cognom del qual comence amb la lletra "Z", l'ordre d'actuació l'iniciaran aquells el primer cognom dels quals comence amb la lletra "A", i així successivament. Tot això de conformitat amb el que estableix la Resolució de la Secretaria d'Estat per a l'administració Pública, de data 9 d'abril de 1997 (BOE de 12 d'abril de 1997), per la qual es publica el resultat del sorteig efectuat el dia 4 d'abril de 1997.  
Deu. Fase de concurs  
En primer lloc, es durà a terme la fase de concurs, amb aquells aspirants que hagen justificat i acreditat degudament els mèrits al·legats adjuntats a la instància presentada dins del termini establit amb aquest efecte, de conformitat amb el següent barem:  
1. Expedient acadèmic  
Valoració de l'expedient acadèmic corresponent a la titulació exigida per a concórrer en aquest concurs-oposició.  
Per cada matrícula d'honor  
obtinguda en 1ª convocatòria 4 punts.  
Per cada excel·lent obtingut en 1ª convocatòria 3 punts.  
Per cada notable obtingut en 1ª convocatòria 2 punts.  
Per cada aprovat 1 punt.   
Les qualificacions anteriors obtingudes en 2ª convocatòria o més seran qualificades amb 1 punt.  
La puntuació obtinguda es dividirà pel nombre total d'assignatures comprensives de la diplomatura o dels tres primers cursos de llicenciatura. Aqueix quocient no podrà superar en cap cas 04'00 punts.  
A la nota global obtinguda es sumaran 2 punts si hom està en possessió del premi extraordinari a la diplomatura o a la llicenciatura. Si hom està en possessió dels dos, només se'n puntuarà un.  
La puntuació total d'aquest mèrit no podrà superar els 06'00 punts.  
Per a l'adequada valoració d'aquest mèrit, els aspirants hauran d'aportar l'original o còpia autenticada del certificat acadèmic comprensiu de la diplomatura o dels tres primers cursos de llicenciatura amb expressió de la qualificació obtinguda i convocatòria.  
La possessió dels premis referits s'acreditarà mitjançant un certificat de l'òrgan universitari competent per a expedir-lo.  
2. Titulació superior que l'exigida en aquesta convocatòria.  
Per estar en possessió de la llicenciatura en Ciències Econòmiques i Empresarials o en la de Dret, 1'50 punts.  
Aquest mèrit haurà d'acreditar-se mitjançant la presentació de fotocòpia compulsada del títol o còpia autenticada del resguard justificatiu d'haver pagat els drets per a l'expedició.  
3. Col·laboracions en articles, publicacions, llibres.  
Per col·laboracions en la redacció i contingut d'articles, publicacions, llibres, sobre matèries relacionades amb la recaptació, la comptabilitat, l'economia o la hisenda: 1 punt.  
Aquest mèrit s'acreditarà mitjançant un certificat del responsable de la publicació, indicant-hi el nom d'aquesta.  
La puntuació màxima d'aquest mèrit serà la indicada d'1 punt.  
4. Coneixement del valencià.  
Per coneixements del valencià, que s'acreditaran mitjançant certificats oficials administratius de coneixements de valencià expedits per la Junta Qualificadora de Coneixements del Valencià, d'acord amb el següent barem:  
- Coneixement oral 0'50 punts.  
- Coneixement de grau elemental 1'00 punts.  
- Coneixement de grau mitjà 1'50 punts.  
- Coneixement de grau superior 2'00 punts.  
En cas que un aspirant presente més d'un certificat, tan sols es puntuarà, per única vegada, el certificat que tinga major puntuació.  
S'hi afegirà la puntuació de 0'50 punts si hom acredita el certificat de capacitació tècnica de coneixements del llenguatge administratiu.".  
5. Per haver prestat serveis en qualssevol administració pública, empresa pública o organisme públic que en depenga.  
Per haver prestat serveis en qualssevol administració pública, empresa pública o organisme públic que en depenga.  
Aquests serveis han de complir dos requisits:  
1. Que eixa prestació de serveis tinga com a causa haver superat proves selectives públiques de lliure concurrència, o haver obtingut beques en les mateixes condicions.  
2. Que eixos serveis hagen estat prestats en serveis econòmics, comptables o financers i per als quals s'haja requerit titulació igual o superior que l'exigida en aquest concurs-oposició.  
Per cada mes complet de serveis prestats, es puntuaran 0'20 punts.  
Aquest mèrit no podrà superar la puntuació total de 2 punts.  
Per a l'adequada valoració d'aquest mèrit haurà d'acreditar-se degudament mitjançant la presentació d'un certificat de la dependència de recursos humans de l'òrgan corresponent, on es farà constar en quins departaments han estat prestats els serveis, així com si la prestació respon a l'obtenció de beca o a la superació de proves selectives d'accés a l'administració i titulació requerida.  
Onze. Fase d'oposició  
Primer exercici:  
Consistirà a desplegar per escrit en el termini màxim d'una hora, un tema, a elecció de l'aspirant entre els dos proposats pel Tribunal corresponents al bloc que trie igualment l'opositor. El Tribunal proposarà dos temes del bloc A) "Matèries Jurídiques" i dos temes del bloc B) "Economia i comptabilitat", en relació amb els continguts, compresos en el programa de matèries per al primer exercici (annex I).  
Aquest exercici l'haurà de llegit l'aspirant obligatòriament davant del tribunal; hom apreciarà, fonamentalment, la capacitat de formació, la precisió i rigor en l'exposició i la claredat d'idees.  
Després de l'exposició, el tribunal podrà formular algun aclariment a l'aspirant.  
Segon exercici:  
Consistirà a exposar oralment durant un període màxim de 60 minuts, cinc temes, trets a l'atzar, pel sistema que establisca el Tribunal, entre els compresos en l'annex II. Un del grup A) "Dret constitucional i administratiu", un altre del grup B) "Règim local", un altre del grup C) "Hisenda local. Dret financer i tributari" i dos del grup D) "Reglament General de Recaptació".  
Abans del desenvolupament de l'exercici, l'aspirant disposarà de quinze minuts per a preparar-lo i podrà redactar -si ho desitja- un esquema o guió dels temes que haja de desplegar, que tindrà a la vista durant l'exposició oral, juntament amb el programa; no podrà consultar cap altre paper escrit, text legal ni llibre.  
En acabant, el tribunal podrà dialogar amb l'opositor sobre qüestions relacionades amb els temes desplegats.  
En aquest exercici es valorarà el volum i la comprensió dels coneixements, la claredat d'exposició i la facilitat d'expressió oral.  
Tercer exercici:  
Consistirà a desplegar per escrit, durant un temps màxim de dues hores, un o més casos pràctics sobre el supòsit o supòsits que el tribunal determine i que estarà relacionat amb les funcions que ha d'exercir.  
En la qualificació d'aquest exercici es valorarà la preparació i correcta aplicació dels coneixements teòrics de l'aspirant per a la resolució dels problemes pràctics plantejats.  
Per a la realització d'aquest exercici, l'aspirant podrà disposar de tots els textos legals que estime oportuns, així com de màquines de calcular.  
Quart exercici:  
De caràcter obligatori, consistirà en la resolució d'un exercici de càlcul que es farà sobre el full de càlcul Microsoft Excel, versió 5.0, i la transcripció d'un escrit mitjançant el processador de textos Microsoft Word, versió 6.0.  
En aquest exercici es valoraran els coneixements de cada un dels programes ofimàtics esmentats per a la resolució dels supòsits que plantege el Tribunal, així com la presentació del treball ajustat al supòsit plantejat.  
Els tres primers exercicis seran de caràcter obligatori i eliminatori. Cada un d'ells serà puntuat de 0 a 10 punts, i quedarà automàticament eliminat l'aspirant que no arribe a la puntuació mínima de 5 punts.  
El quart exercici, prova d'informàtica, es puntuarà de 0 a 3 punts. L'aspirant haurà d'haver superat els tres exercicis anteriors per a la realització d'aquest quart exercici. La puntuació obtinguda en aquest quart exercici, siga quina siga, se sumarà a la restant obtinguda en els tres exercicis anteriors de la fase d'oposició, i si escau, a l'obtinguda en la fase de concurs, a fi de determinar el candidat de major puntuació al llarg de tot el procés selectiu.  
Dotze. Llista d'aprovats, presentació de documents i nomenament.  
Les qualificacions s'adoptaran sumant les puntuacions atorgades pels distints membres del Tribunal i dividint el total pel nombre d'assistents d'aquell; el quocient serà la qualificació definitiva. Acabada la qualificació de tots els exercicis de la fase d'oposició, juntament amb la de concurs, el tribunal publicarà la classificació definitiva, per ordre de puntuació, i formularà proposta en favor de l'aspirant que haja obtingut la major puntuació total, a fi de cobrir la plaça vacant. Aquesta no podrà excedir el nombre de places que s'han de cobrir i, elevarà eixa proposta a la presidència de la corporació o a l'òrgan en qui delegue perquè realitze el nomenament pertinent. Al mateix temps, es remetrà a eixa autoritat l'acta de les sessions.  
L'aspirant proposat presentarà en el Registre d'Entrada de l'Ajuntament, dins del termini de vint dies naturals, comptadors a partir de la publicació de la llista d'aprovats, els documents acreditatius de les condicions que, per prendre part en les proves selectives s'exigeixen, i que són:  
1. Còpia del document nacional d'identitat acompanyada de l'original per a compulsa.  
2. Fotocòpia degudament autenticada del títol exigit en la base tercera que haurà d'estar acompanyada de l'original corresponent per a compulsa o, si no n'hi ha, certificat acadèmic que acredite haver realitzat tots els estudis necessaris per a l'obtenció del títol i resguard justificatiu d'haver sol·licitat l'expedició. Si s'ha presentat aquest document com a mèrit, no serà necessari presentar-lo de nou.  
3. Certificat mèdic acreditatiu de no patir malaltia ni defecte que impossibilite el normal exercici de la funció, expedit per facultatiu competent.  
4. Declaració jurada de no haver estat separat mitjançant expedient disciplinari del servei de qualssevol de les administracions públiques, ni estar inhabilitat per al servei de funcions públiques.  
5. Declaració de l'interessat de no estar ocupant cap lloc o activitat en el sector públic delimitat per article 1r de la Llei 53/84, indicant-hi així mateix que no realitza activitat privada incompatible o subjecta a reconeixement d'incompatibilitat, i fent-hi referència igualment si percep pensió de jubilació, retir o orfandat, per drets passius o per qualsevol règim de Seguretat Social públic i obligatori.  
Els qui tenen la condició de funcionaris públics, estaran exempts de justificar les condicions i requisits ja acreditats per a l'anterior nomenament. Caldrà presentar únicament el certificat de l'administració pública de què depenguen, que n'acreditant la condició i altres circumstàncies que consten en el seu expedient personal, amb detall exhaustiu de tots els documents que va presentar l'interessat en el seu moment, amb caràcter previ al nomenament.  
Qui, dins del termini fixat, i llevat dels casos de força major degudament acreditada, no presenten la documentació, o de l'examen d'aquesta es deduïsca que hi manquen tots o alguns dels requisits assenyalats, no podrà ser nomenat i quedaran anul·lades totes les seues actuacions, sense perjudici de la responsabilitat en què hagueren incorregut per falsedat. En aquest cas, es formularà proposta de nomenament a favor dels qui, havent superat la puntuació mínima exigida per a superar els exercicis obligatoris i eliminatoris, tingueren cabuda en el nombre de places convocades a conseqüència de la referida anul·lació.  
Tretze. Nomenament de funcionari en període de pràctiques i període de pràctiques selectiu  
1. Nomenament de funcionari en període de pràctiques.  
L'aspirant proposat pel tribunal qualificador, una vegada acreditada la documentació corresponent, serà nomenat per l'alcalde-president, funcionari en pràctiques per un període de 6 mesos, com a recaptador municipal.  
Si per qualsevol causa no és nomenat com a funcionari en pràctiques l'aspirant proposat, podrà ser nomenat en lloc d'ell el següent aspirant que figure per ordre de puntuació en la relació dels qui van aprovar tots els exercicis.  
2. Període de pràctiques selectiu.  
Aqueix funcionari estarà obligat a realitzar un període de pràctiques de sis mesos de duració. Durant el mencionat període haurà de presentar una memòria sobre el projecte d'organització del Servei de Recaptació Municipal a Tavernes de la Valldigna i un informe sobre les actuacions realitzades durant el període de pràctiques com a recaptador municipal.  
La matèria sobre la qual versarà la memòria serà bàsicament: sobre el procediment de gestió tributària, recaptació en període voluntari i recaptació en període executiu. El calendari d'entrega serà el següent:  
2.1. Durant els primers tres mesos presentarà una memòria relativa al procediment de gestió tributària i a la recaptació en període voluntari i haurà d'analitzar, almenys, els següents aspectes: fitxer de contribuents, NIF o CIF, control d'altes tributàries, de liquidacions per ingressos directes, d'autoliquidacions, de declaració, liquidació, elaboració i manteniment de censos i padrons, procediment de notificacions i seguiment d'aquest, ajornament i fraccionament, control d'ingressos en entitats de dipòsit col·laboradores, avantprojecte de conveni amb eixes entitats, etc.  
2.2. Durant els restants mesos la documentació a entregar es referirà a la fase de recaptació en període executiu i respondrà, entre altres, al següent contingut: control de certificacions de descobert, del procés de les notificacions de constrenyiment i d'embargament, acumulació d'expedients, costes, interessos de demora, ajornaments i fraccionaments, deutes paralitzats, deutes suspesos tant en via administrativa com en la contenciosa, garanties, embargaments, subhastes de béns, fallits tributaris, derivació d'expedients, crèdits incobrables, procés de cobraments en via executiva i de baixes.  
Així mateix, en aquesta fase presentarà l'informe de les actuacions realitzades en matèria recaptadora durant el període de pràctiques en qualitat de recaptador municipal. Aqueix informe haurà de verificar-lo el tresorer municipal.  
L'esmentat calendari d'entrega de la referida memòria i de l'informe, podrà ampliar-se en el temps, per raons de força major degudament acreditades i justificades pel funcionari en pràctiques, i lliurement apreciades pel Tribunal reunit amb aquest efecte.   
El funcionari en pràctiques procedirà a l'exposició i defensa d'eixa memòria i del referit informe davant el tribunal qualificador. Es podran incorporar també com a membres del tribunal aquells experts que considere adequat el Tribunal. Aquest podrà sol·licitar tots els aclariments que considere oportuns i qualssevol altres explicacions complementàries.  
El tribunal, que haurà de reunir-se una vegada acabat el període de pràctiques, atorgarà la qualificació d'apte o no apte.  
La qualificació de no apte implicarà la no superació del període de pràctiques, que té caràcter selectiu, i comportarà la pèrdua de tots els possibles drets que siguen conseqüència d'haver aprovat les proves selectives.  
Catorze. Nomenament de funcionari en propietat  
Una vegada qualificat d'apte l'aspirant, conforme a la base anterior, l'Alcaldia-Presidència o òrgan en què delegue, procedirà, en el termini de deu dies, al nomenament en propietat del funcionari en pràctiques, i prendrà possessió en el termini de 20 dies, comptadors a partir del dia següent que li siga notificada la pertinent resolució.  
Si l'interessat no prenguera possessió dins del termini assenyalat, sense causa justificada, perdria els seus drets i no obtindria la condició de funcionari al servei d'aquesta corporació.  
Quinze  
El Tribunal està facultat per a resoldre sobre els dubtes que es presenten i adoptar els acords necessaris per al bon ordre de les proves.  
Setze  
Aquesta convocatòria i tots els actes administratius que deriven d'ella i de les actuacions de l'òrgan de selecció podran ser impugnats en els casos i en la forma establits per la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
Annex I  
Matèries per al primer exercici  
Bloc A) Matèries jurídiques  
A.1. Dret Civil  
Tema 01. El concepte jurídic de persona. Persones naturals i persones jurídiques. La capacitat jurídica i d'obrar de les persones. L'autonomia privada: concepte, contingut i límits. Les persones jurídiques: Associacions i fundacions.  
Tema 02. La teoria general del contracte: concepte i classes. El consentiment i l'objecte en el contracte. La causa en el contracte. La forma del contracte. Contingut i efectes del contracte.  
Tema 03. La relació obligatòria. El concepte jurídic d'obligació. Deute i responsabilitat. Les fonts de les obligacions. Pluralitat de persones en la relació obligatòria: solidaritat, mancomunitat i parcialitat. La defensa del dret de crèdit: l'acció subrogatòria i l'acció paulina.  
Tema 04. Els drets reals. El contingut del dret real. L'adquisició del domini i dels drets reals. Teoria general de la possessió. El dret de propietat. Els drets reals limitats: l'usdefruit i el cens.  
Tema 05. El règim econòmic conjugal en el Codi Civil. La societat legal de guanys. El règim de separació de béns. El règim de participació.  
Tema 06. La successió hereditària. Obertura de la successió. L'adquisició de l'herència. L'acceptació de l'herència a benefici d'inventari. El dret de deliberar. Els efectes de la successió mortis-causa.  
A.2. Dret Mercantil  
Tema 01. El dret mercantil: concepte, contingut i fonts. El comerciant o empresari individual en el Codi de comerç. Exercici del comerç per persona casada. Adquisició i pèrdua de l'estatut d'empresari.  
Tema 02. Institucions auxiliars per a l'exercici de les activitats mercantils. Els auxiliars dependents de l'empresari. El Registre Mercantil: la seua funció i organització. Empresaris i béns objecte d'inscripció. Principis que regeixen la publicitat registral mercantil.  
Tema 03. Concepte legal de societat mercantil. Tipus de societats mercantils. La societat col·lectiva comanditària. La societat de responsabilitat limitada.  
Tema 04. La societat anònima. Concepte i notes característiques. El capital social. L'acció com a part del capital i com a títol-valor. Els òrgans de la societat anònima. Dissolució i liquidació de la societat anònima.  
Tema 05. Teoria general dels títols-valors: concepte i funció econòmica que acompleixen. Classes de títols-valors. La lletra de canvi: concepte i requisits formals. El xec i el pagaré: concepte, règim jurídic i requisits formals.  
Tema 06. La insolvència patrimonial i les institucions concursals. El sistema concursal vigent. La fallida: pressupòsits i classes. Òrgans de la fallida. Efectes de la declaració de fallida. La suspensió de pagaments: pressupòsits i efectes.  
A.3 Dret Penal  
Tema 01. Principis generals del dret penal. La responsabilitat civil i penal. Concepte de delictes i faltes penals. La prescripció en l'ordre penal.  
Tema 02. Els delictes contra la Hisenda Pública. Les insolvències punibles i el delicte d'alteració de preus en concursos i subhastes públiques.  
Tema 03. Delictes contra la intimitat, el dret a la pròpia imatge i la inviolabilitat del domicili. El delicte de falsedat documental. El delicte de prevaricació dels funcionaris públics i altres comportaments injusts.  
A.4. Dret Hipotecari  
Tema 01. El Registre de la Propietat en el seu aspecte formal: emplaçament i demarcació. Els llibres del Registre. Mitjans de fer efectiva la publicitat dels registres.  
Tema 02. La finca en el Registre. Inscripció de títols. La immatriculació de finques. Els procediments d'immatriculació. La doble immatriculació.  
Tema 03. El principi de tracte successiu. La qualificació registral: l'anomenat principi de legalitat. Recursos contra la qualificació del registrador.  
Tema 04. Les anotacions preventives. Caducitat i conversió de les anotacions preventives.  
Tema 05. L'assentament de nota marginal. Les anomenades mencions registrals. La cancel·lació.   
Bloc B) Economia i Comptabilitat  
B.1. Economia:  
Tema 01. Els sistemes econòmics. El sistema d'economia de mercat. El sistema d'economia de direcció centralitzada. Sistemes mixtos.  
Tema 02. Estructura del sistema financer: Mercat de diner i mercat de capitals. El diner: concepte, funcions i classes. Sistemes monetaris. El sistema monetari espanyol.  
Tema 03. La inflació. Els efectes socials i econòmics de la inflació. Control de la inflació. Programa d'estabilització.   
Tema 04. Els cicles i les fluctuacions econòmiques: concepte, fases i varietats. El creixement econòmic. Teories explicatives. El desenvolupament econòmic.  
Tema 05. La política econòmica. Fins i mitjans de la política econòmica i sistemes econòmics. Polítiques sectorials: política agrícola i política industrial. Política de rendes. Altres polítiques específiques.  
Tema 06. Política fiscal: els efectes redistributius de la política fiscal.  
Tema 07. Estructura econòmica d'Espanya. La població. La renda nacional: evolució, composició i distribució. El sector primari.  
Tema 08. Estructura econòmica d'Espanya: El sector industrial. El sector serveis. El sector exterior. El sector públic.  
Tema 09. Estructura econòmica internacional. El comerç internacional. El sistema monetari internacional. El procés d'integració europea i mundial.  
Tema 10. La teoria de la competència perfecta: el concepte de mercat i les seues formes. Concepte de mercat de competència perfecta. L'equilibri del mercat.  
Tema 11. El monopoli. Les seues causes. L'equilibri de màxim benefici del monopoli. Ineficiència del monopoli. El monopoli natural.  
Tema 12. La competència imperfecta. Teoria de l'oligopoli.  
Tema 13. La renda d'equilibri en una economia amb sector públic i en una economia oberta. Alteracions dels imposts i la renda d'equilibri: el multiplicador. El pressupost públic i la política fiscal.  
B.2. Comptabilitat:  
Tema 01. La comptabilitat com a ciència. El Pla General Comptable. Principis comptables. El concepte de patrimoni i els equilibris patrimonials. El compte: concepte, classes i operatòria funcional.  
Tema 02. La comptabilitat financera. El balanç de situació com a instrument de representació del patrimoni. El resultat de l'exercici. Periodificació de resultats. Els comptes de resultats. El compte de pèrdues i guanys.  
Tema 03. La comptabilitat pública en les corporacions locals. Les fonts normatives. Les instruccions de comptabilitat per a l'administració local. El Pla General de Comptabilitat adaptat a l'administració local.  
Tema 04. Llibres de comptabilitat principal i auxiliar. Documents comptables. Fiscalització de la gestió econòmica de les corporacions locals. Fiscalització interna: òrgans i procediments de fiscalització. La fiscalització externa.  
Tema 05. La comptabilitat dels ingressos: concepte i fins. Comptabilització del reconeixement i liquidació dels drets a cobrar. Comptabilització de la recaptació dels ingressos.  
Tema 06. Comptabilització de l'anul·lació o extinció dels drets liquidats i no recaptats per causes distintes de l'ingrés. Comptabilització de la devolució dels ingressos indeguts.  
Tema 07. El tancament de l'exercici en les corporacions locals. La liquidació del pressupost. Documentació. Determinació de resultats. El romanent líquid de tresoreria.  
Annex II  
Matèries per al segon exercici  
A). Dret constitucional i administratiu  
Tema 01. La Constitució. Pluralitat de significats. La Constitució com a text normatiu. La Constitució Espanyola de 1978: Elaboració, característiques i estructura. La reforma constitucional.  
Tema 02. Els drets i deures fonamentals dels espanyols. Garanties constitucionals dels drets i llibertats fonamentals. El defensor del poble. El Tribunal Constitucional.  
Tema 03. El poder legislatiu: les Corts Generals. La llei: concepte i caràcters. Normes del Govern amb força de llei. El poder executiu. El Govern i l'administració. El poder judicial.  
Tema 04. Les comunitats autònomes. La distribució territorial del poder en els estats contemporanis. El cas espanyol. Evolució històrica i situació actual. L'organització política i administrativa de les comunitats autònomes.   
Tema 05. L'Estatut d'Autonomia de la Comunitat Valenciana. La Generalitat Valenciana. Les Corts Valencianes. El president de la Generalitat Valenciana. El Govern Valencià. L'administració de Justícia. Síndic de Greuges. Règim Jurídic.  
Tema 06. Els subjectes del dret administratiu. Administració pública i dret. La teoria de l'administrat. Les situacions jurídiques de l'administrat.  
Tema 07. L'acte administratiu. Concepte. Classes. Elements. Requisits. Executivitat i executorietat. Notificació i publicació.  
Tema 08. Invalidesa de l'acte administratiu i de les disposicions generals. Supòsits de nul·litat de ple dret i d'anul·labilitat. El principi de conservació de l'acte administratiu: transmissibilitat, conservació, conversió i convalidació.  
Tema 09. Drets dels ciutadans. Els registres. Presentació de sol·licituds, escrits i comunicacions. Termes i terminis.  
Tema 10. Disposicions generals dels procediments administratius. Classes d'interessats. Iniciació i instrucció del procediment. La resolució expressa: motivació. Acabament convencional. L'acte presumpte. La caducitat i la prescripció dels procediments.  
Tema 11. Procediments d'execució. Procediment sancionador.  
Tema 12. Els procediments de revisió dels actes administratius. Revisió d'ofici d'actes nuls i anul·lables. Revocació. Reclamacions prèvies a l'exercici d'accions civils i laborals. Disposicions generals sobre recursos administratius: actes susceptibles de recurs administratiu i impugnables directament en seu jurisdiccional. Suspensió de l'execució de l'acte recorregut. Resolució del recurs: expressa, per silenci i per procediment de conciliació, arbitratge o mediació, el recurs ordinari i el de revisió.  
Tema 13. La jurisdicció contenciosa administrativa: naturalesa. Sistemes d'organització. Extensió i límits de la jurisdicció contenciosa administrativa. Òrgans de la jurisdicció contenciosa administrativa. Parts en el procés. El procediment en primera o única instància. La sentència i la seua execució. Recursos contra les sentències.  
Tema 14. La legislació reguladora dels contractes de les administracions públiques. La figura del contracte administratiu. Contractes administratius i contractes privats de l'administració en l'ordenament vigent. Requisits dels contractes.  
Tema 15. La responsabilitat de l'administració pública. Evolució. Pressuposts. Efectivitat de la reparació. L'acció de responsabilitat. La responsabilitat per actes administratius.  
Tema 16. El concepte de servei públic. Evolució i crisi. Els serveis públics virtuals o impropis. Els tipus de gestió del servei públic. La gestió directa.  
B) Règim Local  
Tema 01. El règim local. Principis constitucionals de l'administració local a Espanya. Garantia institucional de l'autonomia local. Contingut i límits de l'autonomia. Doctrina del Tribunal Constitucional.  
Tema 02. Fonts de l'ordenament local. Legislació estatal sobre règim local. Legislació autonòmica local: Les seues relacions amb l'estatal. Problemàtica de l'aplicació a les entitats locals de les lleis estatals i autonòmiques de caràcter sectorial.  
Tema 03. La potestat reglamentària de les entitats locals. Òrgans titulars. Reglament orgànic i ordenances: distinció, procediment d'elaboració i aprovació. La publicitat de les normes locals. Els bans.  
Tema 04. Elements del municipi. El territori. La població municipal. Classificació. L'empadronament. Drets dels veïns. La participació veïnal en l'administració local. Drets dels estrangers.  
Tema 05. L'alcalde. Elecció, remoció i cessament. Competències i estatut personal. Els tinents d'alcalde. Representacions personals de l'alcalde. Règim jurídic de l'activitat de l'alcalde.  
Tema 06. l'Ajuntament Ple: composició i funcions. Comissió de Govern: composició i funcions. L'organització complementària de municipis i províncies. La participació ciutadana.  
Tema 07. Teoria general de les competències locals. Sistemes de determinació de la competència local. El criteri de l'interès prevalent i l'articulació de competències dels ens públics. Competències i obligacions mínimes. Els conflictes de competències i atribucions.  
Tema 08. Especialitats locals de l'acte administratiu. l'ús del castellà i altres llengües oficials. Impugnació dels actes locals per part de l'administració de l'Estat i de les comunitats autònomes. Executivitat dels actes administratius locals. El procediment executiu local.  
Tema 09. El patrimoni de les entitats locals. Classificació dels béns. El domini públic local. Béns patrimonials de les entitats locals. El domini públic local. Béns comunals. Adquisició i alienació dels béns de propis. Administració, ús i aprofitament dels béns patrimonials.  
Tema 10. La funció pública local. Concepte i classes de funcionaris. Els habilitats nacionals de l'administració local. Categories i atribucions.   
Tema 11. Funcionaris de carrera de l'administració local. Grups. Escales i atribucions. Altre personal local: règim jurídic.  
Tema 12. Drets i deures dels funcionaris públics locals. Règim d'incompatibilitats. Situacions administratives.  
Tema 13. La responsabilitat administrativa dels funcionaris locals. Règim disciplinari. Responsabilitat civil i penal de les autoritats i funcionaris locals.  
Tema 14. Règim de retribucions. Drets passius i Seguretat Social dels funcionaris locals. Extinció de la relació funcionarial.  
C) Hisenda local. Dret financer i tributari  
Tema 01. El pressupost de les entitats locals: formació i aprovació. Les bases d'execució del pressupost. Reclamacions i recursos. Publicació i entrada en vigor. La pròrroga del pressupost.   
Tema 02. La fiscalització dels actes de liquidació, recaptació, inversió i aplicació dels cabals públics en les entitats locals. La tresoreria de les entitats locals. La comptabilitat de les entitats locals.  
Tema 03. La potestat tributària de les entitats locals. Principis. Les ordenances fiscals: contingut i procediment d'aprovació i publicació. Recursos contra els actes d'imposició, ordenació i aplicació dels tributs. La suspensió de l'acte impugnat.  
Tema 04. La revisió d'ofici en via administrativa dels actes de naturalesa tributària: Particularitats en l'esfera local. La devolució d'ingressos indeguts.   
Tema 05. L'impost sobre béns immobles (I). Fet imposable. Subjectes passius. Beneficis fiscals. Tipus de gravamen. Meritació. L'afecció de béns al pagament de deutes per aquest impost.  
Tema 06. L'impost sobre béns immobles (II). El valor cadastral: procediment de fixació i revisió. La gestió cadastral i la gestió tributària de l'impost.  
Tema 07. L'impost sobre activitats econòmiques (I). Regulació legal. Concepte d'activitat econòmica. Les instruccions. Contingut i classificació de les tarifes de l'impost.  
Tema 08. L'impost sobre activitats econòmiques (II). Règim jurídic de les quotes i la seua determinació. El procediment de gestió de l'impost. La delegació de competències en matèria inspectora i censal.  
Tema 09. L'impost sobre vehicles de tracció mecànica: naturalesa de l'impost. Fet imposable. Meritació. Subjectes passius. Beneficis fiscals. Quota tributària. Període impositiu. Gestió tributària de l'impost.  
Tema 10. L'impost sobre construccions, instal·lacions i obres: naturalesa i caràcter de l'impost. Fet imposable. Meritació. Subjectes passius. Beneficis fiscals. Quota tributària. Gestió tributària de l'impost.  
Tema 11. L'impost sobre l'increment de valor dels terrenys de naturalesa urbana: naturalesa de l'impost. Fet imposable. Meritació. Subjectes passius. Beneficis fiscals. Determinació de la base imposable de l'impost. La quota tributària. Gestió tributaria de l'impost.  
Tema 12. Les taxes en l'esfera local: Regulació bàsica en la Llei Reguladora de les Hisendes Locals. Límits a la potestat tributària local per a l'establiment i exigència de taxes.  
Tema 13. Les contribucions especials en l'esfera local: naturalesa, caràcter i concepte del tribut. Regulació bàsica en la Llei Reguladora de les Hisendes Locals. Els acords d'imposició i ordenació de contribucions especials. La gestió del tribut.  
Tema 14. Els preus públics en l'esfera local: naturalesa i caràcter. Regulació bàsica en la Llei Reguladora de les Hisendes Locals. Límits a la potestat reglamentària local per a establiment i exigència.  
Tema 15. Consideració econòmica de l'activitat financera. El dret financer. Els subjectes de l'activitat financera. Els ingressos públics: concepte i classes.  
Tema 16. Eficàcia de les normes financeres en el temps i en l'espai. La retroactivitat de les normes tributàries. La interpretació de les normes tributàries. L'analogia i el frau de llei en l'àmbit tributari.   
Tema 17. L'ordenament tributari espanyol. Principis constitucionals. El nou sistema constitucional de fonts del dret i la seua repercussió en l'àmbit financer.  
Tema 18. Els ingressos tributaris: concepte jurídic de tribut. Classes de tributs.  
Tema 19. El sistema tributari espanyol: principis i evolució històrica.  
Tema 20. L'impost: concepte, caràcters, elements i classes. La taxa: concepte i diferències amb el preu públic. Les contribucions especials: concepte i caràcter.  
Tema 21. El fet imposable. Concepte i classes. La relació jurídica-tributària: concepte, naturalesa i elements. El deute tributari: elements. El subjecte passiu del tribut. Els responsables del tribut. La capacitat d'obrar en el dret tributari.   
Tema 22. La gestió tributària en l'administració local. La competència de les entitats locals en la gestió tributària. La declaració tributària. La consulta tributària. La liquidació tributària: classes i notificacions.  
Tema 23. Les infraccions tributàries: concepte, naturalesa i classes. Les sancions tributàries: concepte, classes, quantia i graduació de sancions. La condonació de sancions. El delicte fiscal.  
Tema 24. Els procediments de revisió en matèria tributària. La revisió d'ofici. La devolució d'ingressos indeguts. El recurs de reposició. La reclamació econòmica administrativa.  
D) Reglament General de Recaptació  
Tema 01. La gestió recaptadora: concepte, règim legal i períodes de recaptació. La recaptació com a procediment especial: les seus aspectes tributaris. Els ingressos de dret públic com a objecte de la gestió recaptadora.  
Tema 02. La gestió recaptadora de les entitats locals dins de la distribució constitucional de potestats i competències entre els ens públics territorials.  
Tema 03. Els obligats al pagament: els principis rectors de la responsabilitat en els deutes tributaris. Els obligats al pagament de manera principal.  
Tema 04. Els responsables del tribut: el responsable del tribut com a obligat al pagament. El responsable solidari. El responsable subsidiari i la derivació de responsabilitat.  
Tema 05. Els supòsits de responsabilitat en la Llei General Tributària. Responsabilitat tributària per successió en activitats econòmiques. La successió inter vivos en els deutes tributaris. Els successors mortis causa en els deutes tributaris.  
Tema 06. El pagament o compliment com a forma d'extinció de les obligacions. Requisits subjectius i objectius del pagament. Mitjans de pagament. Regles d'imputació del pagament.  
Tema 07. Les garanties del pagament. Prelació general. Hipoteca legal tàcita. Hipoteca expressa. Dret d'afecció. Dret de retenció. Les mesures cautelars per a assegurament del pagament.  
Tema 08. Ajornaments i fraccionaments de pagament: Règim jurídic en el Reglament General de Recaptació. Pressupòsits subjectius, objectius i d'activitat. Garanties en els ajornaments i fraccionaments de pagament.  
Tema 09. Procediment de recaptació en període voluntari: diferents sistemes de gestió liquidadora. Recaptació de deutes de venciment periòdic i notificació col·lectiva. Acabament del període voluntari: iniciació del període executiu i obertura del procediment de constrenyiment. Els ingressos mitjançant les entitats que presten el servei de caixa i mitjançant entitats col·laboradores en la recaptació. La domiciliació de pagament en entitats de dipòsit.  
Tema 10. El procediment de recaptació en via de constrenyiment: àmbit i caràcters de la via administrativa de constrenyiment. Els elements subjectius, objectius i formals del constrenyiment administratiu. La notificació. Estructura bàsica del constrenyiment. La providència de constrenyiment. Ingressos en el procediment de constrenyiment. Recàrrecs i interessos de demora.  
Tema 11. Les actuacions i les obligacions d'informació en el procediment de constrenyiment. Supòsits en què és procedent realitzar actuacions d'informació i persones obligades a facilitar-la. Límits a l'obtenció i a l'ús de la informació obtinguda. Mitjans i procediments admissibles en dret per a l'obtenció d'informació tributària.  
Tema 12. Concurrència de procediments d'execució. Els conflictes jurisdiccionals i de competència: classes, legitimació i títol. Moment de plantejament i la seua tramitació.  
Tema 13. Personació de la Hisenda Pública en els processos concursals. Pressuposts de la intervenció de la Hisenda Pública en els processos concursals. Els drets de la Hisenda pública davant el procés concursal. La subscripció d'acords i convenis concursals.  
Tema 14. L'execució forçosa contra els béns del deutor. L'execució de garanties. L'embargament de béns: naturalesa, funcions i estructura de l'embargament. La providència d'embargament. L'objecte de l'embargament. Ordre de prelació en l'embargament de béns. La protecció del domicili del deutor.  
Tema 15. Pràctica dels embargaments (I). Documentació i règim general. Examen de determinades situacions jurídiques: embargament sobre béns en règim de comunitat ordinària. Embargament sobre béns dels deutors solidaris. Embargament sobre l'habitatge habitual de la família. Embargament sobre béns subjectes a expropiació forçosa.  
Tema 16. Pràctica dels embargaments (II). Documentació i règim general. Examen de determinades situacions jurídiques: Embargament sobre béns de la societat legal de guanys.  
Tema 17. Assegurament de l'embargament. Modificacions posteriors de l'embargament. El reembargament. Concurrència d'embargaments: substitució de creditors preferents. L'incompliment de les ordres d'embargament: responsabilitat i sanció.  
Tema 18. L'embargament de diners en comptes oberts en entitats de dipòsit. Embargament de crèdits, efectes, valors i drets realitzables a l'acte, a curt o a llarg termini.  
Tema 19. Embargament de sous, salaris i pensions. Embargament d'establiments mercantils i industrials. Embargament de metalls preciosos. Embargament de fruits i rendes. Embargament de béns mobles i semovents  
Tema 20. Embargament de béns immobles. Objecte de l'embargament. Documentació i requisits formals. L'anotació preventiva d'embargament en el Registre de la Propietat: naturalesa i efectes. Presentació, qualificació i incidències dels manaments d'anotació preventiva d'embargament.  
Tema 21. Alienació dels béns embargats. Actuacions prèvies a l'alienació. L'ordre, les formes i procediments d'alienació. L'adjudicació de béns a l'administració.  
Tema 22. La consumació de l'alienació forçosa. Pagament de la rematada i liquidació. L'entrega del bé adjudicat. Cancel·lació de càrregues i gravàmens. Efectes de l'alienació forçosa.  
Tema 23. Les terceries: concepte i classes. El tercer. La reclamació administrativa prèvia a la terceria. La terceria de domini: concepte, requisits, títol i identificació del bé. La terceria de millor dret. La terceria registral.   
Tema 24. La impugnació dels actes dictats en via de gestió recaptadora. La impugnació de la providència de constrenyiment. La suspensió dels actes de gestió recaptadora en via d'impugnació.  
Tema 25. Les costes del procediment: enumeració i característiques. Honoraris d'empreses o professionals. Honoraris de registres públics. Despeses de dipòsit i administració. Liquidació de costes.  
Tema 26. Crèdits incobrables: concepte legal. Procediment per a la declaració de crèdit incobrable. Efectes de la declaració de crèdit incobrable. Acabament de l'expedient de constrenyiment.  
Cosa que fem pública perquè en prengueu coneixement.  
Tavernes de la Valldigna, 12 de juny de 1997.- L'alcalde: Eugenio Pérez Mifsud.